Kamera përcjell mrekullitë në internet
Kamerat që xhirojnë dhe transmetojnë drejtpërdrejt, janë bërë një mjet komunikimi të Internet, në kohë reale
Kohët e fundit, miliona njerëz patën rastin të shohin në kohë reale në Internet, daljen nga veza të dy zogjve shqiponje, falë kamerave me definicion të lartë të vendosura pranë folesë së tyre në Parkun Botanik të Uashingtonit, nga Fondacioni amerikan i Shqiponjave. Pamjet e rralla ishin emocionuese, ngaqë zakonisht njerëzit nuk kanë rastin të shohin nga afër momente kaq të veçanta nga bota e shpezëve, apo ajo shtazore. Kamera e vendosur për shqiponjat është veçse një shembull që shërben për shtuar ndërgjegjësimin për mrekullitë dhe misteret e botës sonë natyrore. Zogjtë e shqiponjës u bënë sensacione mediatike, pas kamerave të vendosura pranë folesë së tyre, që transmetuan drejtpërsëdrejti, në kohë reale, përmes internetit, pamje të rralla nga ardhja e tyre në jetë. Kamerat e drejtuara me telekomandë ishin vendosur në një plep të lartë në Parkun Kombëtar në Uashington, ku çifti i shqiponjave kishte ngritur folenë. Drejtori i Parkut, Richard Olsen, bashkëpunoi me Fondacionin amerikan të Shqiponjave dhe partnerë të tjerë në Shtetet e Bashkuara, për të sjellë drejtpërdrejt përmes kamerave në internet, pamje të zogut kombëtar të Amerikës për miliona shikues në mbarë botën. Kamerat shërbejnë për dy qëllime: për t'i ndihmuar biologët të mësojnë më tepër rreth shqiponjave dhe për të edukuar publikun. Por zogjtë e shqiponjës nuk janë të vetmet krijesa të famshme të kryeqytetit amerikan përmes kameras në internet. Në Kopështin Zoologjik të Insitutit Smithsonian, miliona vizitorë vijnë për të parë pandat gjigande. Dhe miliona të tjerë i ndjekin ato përmes kamerave, në internet. Erika Bauer, biologe në Kopështin Zoologjik, trajnon vullnetarë për kameran që xhiron Panadat. Brenda dhe jashtë vendit ku mbahen katër pandat, janë vendosur 38 kamera, të cilat regjistrojnë lëvizjet e tyre. Vitin e kaluar, miliona admirues të pandave patën mundësinë të shohin të dashurën e tyre Mei Xiang, duke lindur. Kamerat në web mund të shërbejnë për shumë arsye... Si psh, ato ofrojnë pamje të drejtpërdrejta të kushteve të motit... Por më magjepsëse janë pamjet e botës natyrore. Ato informojnë, frymëzojnë, ose thjesht, ato ofrojnë një mundësi të rrallë për të kuptuar më mirë dhe për të vlerësuar botën rreth nesh.